קלובוצק

קְלוֹבּוּצְק (בפולנית: Kłobuck; בגרמנית: Klobutzko) היא עיירה בפולין, ובה כ-14,000 תושבים (נכון ל-2011). העיר נמצאת כ-15 קילומטר צפון מערבית לצ'נסטוחובה, במחוז קלובוצק. שטחה הוא 47.53 קילומטר רבוע. לפני פרוץ מלחמת העולם השנייה, הייתה בעיירה קהילה יהודית של כ-2,000 תושבים. כיום, כלל לא שוכנים יהודים בקלובוצק. לקלובוצק היסטוריה נרחבת, המתחילה כנראה סביבות המאה ה-12, אז התפתחה העיר באזור מסלול מסחר העובר מקרקוב. בשנת 1469 פרצה שרפה גדולה שהרסה את העיר כולה. העיר התפתחה מחדש סביב מכרות ותעשיית הברזל. בסוף המאה ה-17, לאחר החלוקה השנייה של פולין, הייתה קלובוצק תחת שלטון פרוסיה. ב-1815 עברה לשלטון מלכות פולין. עד מלחמת העולם השנייה הייתה בעיר קהילה יהודית חיה ומשגשגת, שמנתה כ-2,000 אנשים. ב-3 בספטמבר 1939, שלושה ימים לאחר פרוץ מלחמת העולם השנייה, הגיעו הגרמנים לעיירה, השמידו חלקים גדולים ממנה, פרעו ביהודיה, והטילו עליהם גזירות שונות. בהמשך, רוכזו יהודי העיירה והפליטים היהודים שהגיעו אליה בגטו שהוקם בה, אשר חוסל ב-22 ביוני 1942. עדויות ראשונות להתיישבותם של יהודים בקלובוצק קיימות מ-1823, אז נרשמו 187 תושבים יהודים (מתוך 1,447 תושבים). ב-1931 מנתה הקהילה היהודית בקלובוצק 1,652 יהודים (818 נשים ו-834 גברים), מתוך 8,952 תושבים (18.5% מכלל התושבים). גם יהודי העיר Kamyk השתייכו לקהילה היהודית של קלובוצק, וביחד מנתה הקהילה 2,425 אנשים, נכון לשנת 1930. ככל הנראה חיו בקלובוצק לבדה קרוב ל-3,000 יהודים בפרוץ מלחמת העולם השנייה ב-1939, מתוך 10,876 תושבים (כ-27% מכלל התושבים). ב-1941 היו רשומים 1,179 יהודים חיים בקלובוצק, ושנתיים לאחר מכן לא התגוררו כלל יהודים בעיר. היהודים גרו באזור שנקרא "העיר הישנה", המרכז המסחרי, ועסקו בעיקר במסחר ואומנויות. ליהודים היה חלק גדול בעסקי התחבורה - שתיים מתוך שלוש חברות תחבורה בעיר היו שייכות ליהודים. היהודים בקלובוצק היו מיוצגים במועצת העיר באמצעות נבחרי הקהילה. לקהילה היו בית כנסת, מקווה, "חדר" ובית קברות יהודי בשטח של 592 מטר רבוע. המקווה נשרף בשנת 1927, ואז שופץ מחדש. הוועד המנהל של הקהילה הפעיל גם אכסניה למטיילים יהודים עניים שעברו בעיר. לרוב היהודים לא הייתה השתייכות פוליטית מיוחדת. בעיירה פעל סניף של פועלי ציון, אך לא היו בו חברי קבע. היה גם סניף של מפלגת הפועלים הציונית "התאחדות", ובו היו 60 חברים פעילים. סניף קלובוצק של התאחדות הספורט היהודי "מכבי" נרשם ב-1930. נכון ל-1922, היה בית הספר היהודי בעיירה בעל שלושה חדרים בלבד, ומנה כ-65 תלמידים. בית הקברות היהודי, שנוסד במחצית הראשונה של המאה ה-19, הוא השריד היחיד שנותר מהקהילה היהודית הענפה שהייתה בקלובוצק. במהלך מלחמת העולם השנייה נהרס בית הקברות כמעט כליל על ידי הנאצים, וכיום נותרה בו מצבה אחת עומדת ושרידים ממצבות אחרות. היהודים ששרדו את מחנות העבודה וההשמדה התפצלו לאחר מכן בין מספר ארצות. ידוע על משפחות יוצאי קלובוצק אשר התיישבו באוסטרליה. יהודים רבים עלו לישראל, והקימו את "ועד יוצאי קלובוצק". בין השאר הוציא הוועד ספר ביידיש, המתאר את קלובוצק והקהילה היהודית בה, באמצעות סיפורים אישיים של ניצולים. יוצאי קלובוצק הנותרים וצאצאיהם מתאספים מדי שנה, באנדרטה שנבנתה לזכר קדושי העיירה שנספו בשואה, ומוצבת בבית העלמין הדרום. כנסיית מרטין ומרגרט הקדושים בקלובוצק בניין ביטוח לאומי בקלובוצק מדיה וקבצים בנושא קלובוצק בוויקישיתוף אתר האינטרנט הרשמי של קלובוצק ספר יזכור לקהילת קלובוצק, בספריית העיר ניו יורק תרגום לעברית של ספר היזכור לקהילת קלובוצק באינטרנט קלובוצקו באתר מרכז מורשת יהדות פולין קלובוצק (Kłobucko), באנציקלופדיה של הגטאות, באתר יד ושם "קלובוצק", באתר השטעטל הווירטואלי קלובוצק (בפולנית) סמואל שלקובסקי ומרטין דין (אנ'), קלובוצק, אנציקלופדיה של המחנות והגטאות (כרך II, חלק A, עמ' 153–155), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) קלובוצק (פולין), דף שער בספרייה הלאומית לפי אתר העיירה